**Zápisnica zo zasadnutia dozornej rady**

spoločnosti CULTUS Ružinov, a. s., so sídlom Ružinovská 28, 820 09 Bratislava, IČO: 35 874 686, zapísaná v obchodnom registri Okresného súdu Bratislava I, oddiel: Sro, vložka č. 3262/B

(ďalej len „**Spoločnosť**“)

**Dátum a miesto konania**: **13.02.2025, DK Ružinov**

**Prítomní členovia dozornej rady**:

Marcela Kulifajová - predsedníčka dozornej rady

Kamil Bodnár - člen dozornej rady

Ján Buocik - člen dozornej rady

Maroš Mačuha - člen dozornej rady

Michal Gašaj - člen dozornej rady

Vladimír Sirotka - člen dozornej rady

**Prítomní za CULTUS Ružinov, a.s.:**

Richard Bednár - riaditeľ a predseda predstavenstva

P. Kulifajová, predsedníčka dozornej rady (ďalej aj ako „PDZ“), na úvod privítala všetkých prítomných na stretnutí členov dozornej rady. PDZ oboznámila prítomných s navrhovaným programom podľa pozvánky:

1. Privítanie, schválenie programu
2. Rozpočet 2025
3. Plán investícií na rok 2025
4. Plán podujatí na rok 2025
5. Rôzne

PDZ dala priestor na návrhy na doplnenie alebo zmenu navrhovaného programu. Keďže nebol žiaden návrh na zmenu ani doplnenie programu, PDZ dala hlasovať o návrhu programu.

*Hlasovanie:*

*Za: 6*

*Proti:* 0

*Zdržal sa:* 0

Návrh programu bol prijatý.

**Bod č. 2. – Rozpočet 2025**

P. Bednár predstavil rozpočet CULTUS Ružinov, a.s. na rok 2025. V roku 2025 sa spoločnosť zameria na štyri hlavné priority. Prvou je efektívnejšia správa budov, ktorá zahŕňa zníženie nákladov a modernizáciu priestorov, napríklad vybudovanie solárnych panelov a klimatizáciu v Malej sále DK Ružinov. Druhým cieľom je investícia do zamestnancov prostredníctvom valorizácie platov (platy sa upravovali naposledy začiatkom roka 2023 a to o symbolických 100 € brutto), školení a vzdelávacích podujatí na zlepšenie ich kvalifikácie a pracovných procesov. Tretia priorita spočíva v redizajne vizuálnej identity, vrátane nového loga, typografie a propagačných materiálov, čím sa posilní značka CULTUS Ružinov. Posledným cieľom je maximalizácia výnosov z prenájmov a modernizácia priestorov. Tieto kroky prispejú k efektívnejšiemu fungovaniu organizácie, zvýšeniu príjmov a prilákaniu širšieho publika. Okrem toho sa plánuje pokračovanie v debarierizácii budov, čím sa sprístupnia priestory pre všetkých návštevníkov. Celkovým cieľom je vytvoriť atraktívnejšie a udržateľnejšie prostredie pre kultúrne podujatia aj prenájom.

Spoločnosť plánuje zvýšiť príjmy z krátkodobých prenájmov prostredníctvom aktívneho hľadania nových klientov a úpravou cenníka, pričom očakáva ich rast na 251 000 € v roku 2025. Dlhodobé prenájmy narážajú na kapacitné a finančné limity najmä pre zastaranosť priestorov, čo brzdí významnejší rast príjmov. Investície do modernizácie budov by mali pomôcť stabilizovať a postupne zvýšiť výnosy z prenájmov. Spoločnosť sa zároveň sústredí na znižovanie energetickej náročnosti, pričom v roku 2025 investuje 216 400 € do infraštruktúry, vrátane solárnych panelov a vyregulovania kúrenia v DK Ružinov. Očakáva sa nárast prevádzkových nákladov o 7,4 %, najmä v oblasti osobných nákladov, energií a služieb. Plánuje sa aj zvýšenie výdavkov na školenia a odborný rozvoj zamestnancov. V nasledujúcich rokoch sa počíta s rastom investícií až na 1,93 mil. €, pričom financovanie bude musieť byť kryté aj z iných zdrojov, ako napríklad z Environmentálnych fondov. Hlavným cieľom je zvýšenie konkurencieschopnosti priestorov a dlhodobá udržateľnosť.

Následne prebehla diskusia. P. Bednár bol požiadaný poslať emailom dozornej rade rozpočet.

Uznesenie 13.02.2025/1.: Dozorná rada berie na vedomie a súhlasí rozpočtom na rok 2025.

Hlasovanie:

Za: 6

Proti: 0

Zdržal sa: 0

Uznesenie bolo prijaté.

**Bod č. 3 - Plán investícií na rok 2025**

P. Bednár predstavil návrh investičného plánu na rok 2025. Investičné náklady na budovy spravované CULTUS Ružinov sú alokované do štyroch kategórií: DK Ružinov, SD Nivy, SD Prievoz a SD Trávniky. V roku 2025 sa plánujú investície vo výške 216 400 € s DPH, primárne zamerané na zvyšovanie energetickej efektívnosti, rekonštrukcie a modernizáciu infraštruktúry. V nasledujúcich rokoch sa počíta s výrazným nárastom investícií až na 1,93 mil. €, pričom financovanie môže byť čiastočne pokryté z Environmentálneho fondu. Kľúčové projekty zahŕňajú zateplenie budov, výmenu okien, rekonštrukciu sociálnych zariadení a implementáciu technologických riešení, ako sú solárne panely a klimatizácie. Cieľom je zlepšenie kvality priestorov, zvýšenie energetickej efektívnosti a posilnenie konkurencieschopnosti.

Následne prebehla diskusia. P. Bednár bol požiadaný poslať emailom dozornej rade investičný plán na rok 2025.

Uznesenie 13.02.2025/2.: Dozorná rada berie na vedomie investičný plán na rok 2025.

Hlasovanie:

Za: 6

Proti: 0

Zdržal sa: 0

Uznesenie bolo prijaté.

**Bod č. 4 - Plán podujatí na rok 2025**

P. Bednár predstavil plán podujatí na rok 2025. CULTUS Ružinov, a.s. na rok 2025 ponúkne pestrý program pre všetky vekové skupiny. Medzi hlavné akcie patrí Symfónia umenia, Ružinovské hodové slávnosti a novinka – Ružinovská vínna cesta v spolupráci s Malokarpatskou vínnou cestou. Podujatia budú zamerané aj na rodiny, seniorov a folklórnych nadšencov. Financovanie zabezpečia príspevky mestskej časti, granty, sponzori a príjmy zo vstupného. Očakávaná návštevnosť presiahne 70 000 ľudí, pričom cieľom je sprístupniť kvalitnú kultúru širokej verejnosti.

Uznesenie 13.02.2025/3.: Dozorná rada berie na vedomie informácie podujatiam na rok 2025.

Hlasovanie:

Za: 6

Proti: 0

Zdržal sa: 0

Uznesenie bolo prijaté.

**Bod č. 5 - Rôzne**

Pán Buocik požiadal p. Bednára o informáciu o Yossaria Plaza.

Pani Kulifajová sa poďakovala všetkým za účasť na stretnutí a stretnutie ukončila.

***Marcela Kulifajová***

***predsedníčka dozornej rady***

V Bratislave dňa 13.02.2025

Zapísal: Marcela Kulifajová